ธุรกิจอยากโตต้องซื้อ
ไทยพาณิชย์ตั้งทีมเป็นแม่สื่อแนะไซส์กลางควบรวมกิจการ
21 ส.ค. 2554

ไทยพาณิชย์ตั้งทีมเป็นแม่สื่อแนะไซส์กลางควบรวมกิจการ
ไทยพาณิชย์ลุยเป็นแม่สื่อจับลูกค้าไซส์กลางของธุรกิจขนาดใหญ่ควบรวมกิจการ ต่อยอดอยากโตต้องกล้าซื้อ 
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ กล่าวว่า ขณะนี้ธนาคารกำลังให้ความสำคัญในการช่วยเหลือในการ ขยายธุรกิจด้วยการควบรวมกิจการกับกลุ่มลูกค้าขนาดกลางที่อยู่ในกลุ่มธุรกิจขนาดใหญ่กว่า 100 บริษัท คิดเป็นสินเชื่อคงค้าง 2 แสนล้านบาท จากฐานสินเชื่อคงค้างกลุ่มลูกค้ารายใหญ่ 5 แสนล้านบาท 
นายอาทิตย์ กล่าวว่า ธนาคารได้เสนอให้ควบรวมกิจการในอุตสาหกรรมของตัวเอง และข้ามไปยังอุตสาหกรรมที่เกี่ยวเนื่องเพื่อพัฒนาธุรกิจไปอีกขั้น โดยธนาคารจะเข้าไปช่วยมองภาพรวมให้กับลูกค้าเพื่อต่อยอดทางธุรกิจ
“ตอนนี้กลุ่มลูกค้าขนาดกลางที่อยู่ในกลุ่มคอร์ปอเรต มีธุรกิจที่แตกไลน์ออกไปได้อีกเยอะ เช่น คนทำโรงไฟฟ้า ต่อไปก็สามารถทำสายส่งของตัวเองได้ เรามองว่านี่คือหัวใจ คือการมองวงจรชีวิตของลูกค้า ธนาคารส่วนใหญ่อาจจะมองแค่ปล่อยสินเชื่อ หรือมองเป็นทรานเซ็กชัน ทั้งที่ลูกค้ากลุ่มนี้มีโอกาสเติบโตอีกมาก แต่ถ้าจะโตต่อก็ต้องซื้อ ธนาคารจะช่วยดูว่าจะแตกไปยังอุตสาหกรรมไหน” นายอาทิตย์ กล่าว 
นายอาทิตย์ กล่าวว่า ลูกค้ากลุ่มนี้เป็นกลุ่มที่เก่ง และมีความสามารถติด 1 ใน 5 ของอุตสาห กรรม กำลังเริ่มขยายตัว สิ่งเดียวที่จะทำให้ลูกค้าขยายตัวได้คือ การเข้าซื้อกิจการ แต่เนื่องจากลูกค้ามีความเป็นเจ้าของสูง ฉะนั้นการทำความเข้าใจกับลูกค้าก็เป็นเรื่องยากกว่ากลุ่มลูกค้าขนาดใหญ่สุด ซึ่งมีอยู่ประมาณ 60 บริษัท
ขณะนี้ธนาคารไทยพาณิชย์ได้แยกเจ้าหน้าที่ออกมาอีกทีมงานเพื่อดูแลลูกค้ากลุ่มนี้โดยตรง เพราะลูกค้ามีโอกาสควบรวมกิจการจำนวนมาก ทั้งกลุ่มธุรกิจอสังหาริมทรัพย์ ค้าปลีก เกษตร และไฟฟ้า 
ทั้งนี้ ธนาคารต้องเพิ่มบุคลากรอีกกว่า 200 คน จากปัจจุบันที่มีอยู่ 400 คน จึงจะเพียงพอ เพราะในไตรมาส 3 ยังเป็นช่วงที่ลูกค้าขยายธุรกิจต่อเนื่องจนถึงไตรมาส 4 และในปีหน้าจะเห็นการควบรวมกิจการของลูกค้ากลุ่มนี้มากขึ้น 
นายอาทิตย์ กล่าวอีกว่า ขณะนี้ลูกค้าที่อยู่ในระดับแนวหน้า กำลังเปลี่ยนแปลงการทำธุรกิจไปอย่างมาก เป็นการปรับตัวตามเศรษฐกิจที่เติบโต โดยปีนี้จะเห็นกลุ่มลูกค้าขนาดใหญ่ 3-5 ราย เข้าจดทะเบียนในตลาดหลักทรัพย์
ไทยพาณิชย์ได้แบ่งกลุ่มลูกค้าขนาดใหญ่ออกเป็น 3 กลุ่ม กลุ่มขนาดใหญ่สุดมีกว่า 60 บริษัท กลุ่มขนาดกลางกว่า 100 บริษัท และกลุ่มขนาดเล็ก 1,000-2,000 บริษัท